«Մենք շատ լավ ծրագրեր ունենք նախատեսված անելու եւ անելու ենք, օրենսդրական դաշտում ենք փոփոխություն մտցնելու, հստակեցնելու ենք հայկական գինիները՝ պիտակավորումը եւ տեղայնացումը,- երեկ ասաց նախարար Իգնատի Առաքելյանը՝ պատասխանելով «Հրապարակի» հարցին։- Երկրորդ՝ այգիներն ենք հիմա ռեեստրավորում, որ մենք բոլոր այգիները հաշվառված ունենանք՝ ըստ սորտերի եւ տարածքների»։ Այս ամենի համար պետք է կառույց, որն էլ լինելու է այս հիմնադրամը։ Նախարարը հաստատեց, որ Հայաստանում մինչեւ հիմա խաղողագործության տարածքների հաշվառում չի արվել։ Նա հույս ունի նաեւ, որ խաղողագործության հիմնադրամի միջոցով կկարողանա հայկական գինեգործության հարուստ պատմությունը եւ մեծ փորձը ծառայեցնել այս ճյուղի զարգացմանը։ Այդ ամենը՝ ապագայում, իսկ հիմա, այս պահին արվածը նախարարն ինչպե՞ս է գնահատում։ «Գնացել են ցուցահանդեսների եւ ունեն մեդալներ միջազգային ցուցահանդեսներում ստացած, մենք ունենք հանրահայտ անուններ գինեգործների, որոնք Հայաստանում իրենք են գինեգործություն դնում, որովհետեւ իրենք գտնում են, որ Հայաստանն ունի այն խաղողի տեսականին, որը չկա ամբողջ աշխարհում, եւ կարող է ստանալ այն համը, որն ամբողջ աշխարհը չունի»։